**Informatīvais ziņojums**

**„Par Paralimpiskā sporta centra projekta uzsākšanai 2017.gadā piešķirto valsts budžeta līdzekļu izmantošanu 2018.gadā”**

Izglītības un zinātnes ministrija (turpmāk – IZM) ir saņēmusi biedrības „Latvijas Paralimpiskā komiteja” (turpmāk – LPK) 2018.gada 1.augusta vēstuli Nr.33/2018 (turpmāk – LPK vēstule), kurā LPK lūdz atļauju ar Ministru kabineta 2017.gada 17.oktobra rīkojuma Nr.579 „Par apropriācijas pārdali” 2.punktu LPK ar Paralimpiskā sporta centra (turpmāk – Centrs) projekta uzsākšanu saistīto izdevumu segšanai piešķirtos, bet 2017.gadā neizlietos valsts budžeta līdzekļus 31 570,37 *euro* apmērā izmantot 2018.gadā.

Ievērojot minēto, IZM kā vadošā valsts pārvaldes iestāde sporta nozarē, ņemot vērā Latvijas Nacionālās sporta padomes 2018.gada 10.septembra sēdē nolemto (prot. Nr.4 4.§.), saskaņā ar Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 58.punktu ir sagatavojusi šo informatīvo ziņojumu.

**1. SITUĀCIJAS RAKSTUROJUMS**

Ar Ministru kabineta 2017.gada 17.oktobra sēdes protokollēmuma[[1]](#footnote-1) (prot. Nr.51, 46.§) „Informatīvais ziņojums „Par Paralimpiskā sporta centra izveidi Latvijā”” 1.punktu tika pieņemts zināšanai Labklājības ministrijas iesniegtais informatīvais ziņojums „Par Paralimpiskā sporta centra izveidi Latvijā” (TA-2264)[[2]](#footnote-2) (turpmāk – Ziņojums) un atbalstīti tajā ietvertie priekšlikumi. Ziņojumā (IV sadaļā) norādīts, ka 2017.gadā Centra projekta uzsākšanai nepieciešamie finanšu līdzekļi 615 000 *euro* apmērā sadalās šādi: (1) 545 000 *euro* zemes iegādes izmaksu segšanai (kadastra numurs 0100 073 2105; 0100 073 2106; 0100 073 0018 – kopējā platība 4,1951ha); (2) 50 000 *euro* Centra telpu programmu precizēšanai, būvniecības meta izstrādei, ūdens patēriņa, kanalizācijas, elektrības jaudu aprēķinu, transporta kustības/stāvvietu izvietojuma analīzei, tīklu shēmas un tehnisko noteikumu saņemšanai; (3) 20 000 *euro* Centra biznesa plāna izstrādei.

Vienlaikus ar Ziņojumu Ministru kabineta 2017.gada 17.oktobra sēdē tika pieņemts (prot. Nr.51, 31.§) Ministru kabineta 2017.gada 17.oktobra rīkojums Nr.579 „Par apropriācijas pārdali”[[3]](#footnote-3) (turpmāk – MK rīkojums), kura 2.punkts paredzēja atbalstīt apropriācijas pārdali 2017.gadā no Finanšu ministrijas budžeta apakšprogrammas 41.01.00 „Iemaksas Eiropas Kopienas budžetā” 615 000 *euro* apmērā uz jaunveidojamo IZM budžeta apakšprogrammu 09.26.00 „Dotācija biedrībai „Latvijas Paralimpiskā komiteja” – Paralimpiskā sporta centra izveidei”, lai nodrošinātu izdevumu segšanu saistībā ar Centra projekta uzsākšanu. Ņemot vērā Likumā par budžetu un finanšu vadību noteikto ar apropriācijas pārdali saistīto tiesisko regulējumu, minētās apropriācijas pārdales veikšanai bija nepieciešama Saeimas piekrišana (2017.gada 26.oktobra Saeimas sēdes paziņojums[[4]](#footnote-4)), kā arī Finanšu ministrijas 2017.gada 27.oktobra rīkojums Nr.470 „Par apropriācijas pārdali”.

2017.gada 15.decembrī starp IZM un LPK tika noslēgts Sadarbības līgums
Nr.01-25/569 (turpmāk – IZM līgums), saskaņā ar kuru LPK no IZM 2017.gada valsts budžeta programmas 09.00.00 „Sports” apakšprogrammas 09.26.00 „Dotācija biedrībai „Latvijas Paralimpiskā komiteja” – Paralimpiskā sporta centra izveidei” piešķirti valsts budžeta līdzekļi 615 000 *euro* apmērā, lai nodrošinātu izdevumu segšanu saistībā ar Centra projektu (IZM līguma 1.1.apakšpunkts), vienlaikus atbilstoši Ziņojumā noteiktam paredzot (IZM līguma 1.2.apakšpunkts), ka līgumsumma tiek novirzīta šādiem Centra ietvaros veicamajiem pasākumiem (darbiem): 545 000 *euro* zemes iegādes izmaksu segšanai (kadastra numurs 0100 073 2105; 0100 073 2106; 0100 073 0018 – kopējā platība 4,1951 ha); 50 000 *euro* Centra telpu programmu precizēšanai, būvniecības meta izstrādei, ūdens patēriņa, kanalizācijas, elektrības jaudu aprēķinu, transporta kustības/stāvvietu izvietojuma analīzei, tīklu shēmas un tehnisko noteikumu saņemšanai; 20 000 *euro* Centra biznesa plāna izstrādei.

LPK vēstulē informē, ka pēc Centra projekta īstenošanai nepieciešamās zemes iegādes, Centra tehniskās dokumentācijas un Centra biznesa plāna izstrādes LPK Valsts kases kontā ir izveidojies pārpalikums 31 570,37 *euro* apmērā, kurus LPK lūdz atļaut izmantot 2018.gadā. Saskaņā ar LPK vēstulē sniegto informāciju šie līdzekļi nepieciešami ar Centra projekta īstenošanu saistītiem darbiem, tai skaitā metu konkursa žūrijas komisijas darba nodrošināšanai, konsultantu un ekspertu piesaistei, kā arī Centra būvniecībai iegādātās zemes apsaimniekošanai un teritorijas sakopšanai. Minētie valsts budžeta līdzekļi joprojām atrodas LPK Valsts kases kontā. Ņemot vērā faktu, ka ar IZM līgumu LPK piešķirto valsts budžeta līdzekļu izmantošanas mērķi tika noteikti saskaņā ar Ministru kabinetā apstiprināto Ziņojumu, arī valsts budžeta līdzekļu izmantošanas mērķu precizēšanai nepieciešama Ministru kabineta piekrišana. Saistībā ar iepriekšminēto valsts līdzekļu mērķu precizēšanu jānorāda, ka tai nav fiskāla ietekme uz 2018.gada valsts budžeta izdevumiem. Tāpat jānorāda, ka LPK atbilstoši Centrālās statistikas pārvaldes izveidotajam un uzturētajam institucionālo vienību klasifikācijas sarakstam nav klasificēta vispārējās valdības institucionālajā sektorā, kā rezultātā LPK ar savu finanšu un saimnieciskās darbības rezultātu (veiktajiem kapitālieguldījumiem, peļņu/zaudējumiem u.c. darbībām) neietekmē vispārējās valdības budžeta bilanci (neto aizdevumus/neto aizņēmumus) un parādu. Izdarīt grozījumus MK rīkojumā nav nepieciešams, jo tā 2.punktā noteiktais mērķis (izdevumu segšana saistībā ar Centra projekta uzsākšanu) atbilst mērķim, kam LPK lūdz novirzīt neizlietotos valsts budžeta līdzekļus.

Jautājums par Centra projekta īstenošanu tika izskatīts Latvijas Nacionālās sporta padomes 2018.gada 10.septembra sēdē, kura nolēma (prot. Nr.4 4.§., 4.4.2.apakšpunkts) konceptuāli atbalstīt Centra projekta īstenošanai 2017.gadā LPK piešķirto, bet neizlietoto valsts budžeta līdzekļu 31 570,37 *euro* apmērā novirzīšanu LPK ar Centra projekta īstenošanu 2018.gadā saistītu izdevumu segšanai, vienlaikus nodrošinot valsts budžeta līdzekļu apguvi līdz 2018.gada 31.decembrim. IZM tika uzdots (prot. Nr.4 4.§., 4.5.apakšpunkts) sagatavot un noteiktā kārtībā izskatīšanai Ministru kabinetā iesniegt nepieciešamos tiesību aktu projektus.

**2. PRIEKŠLIKUMI TURPMĀKAI RĪCĪBAI**

Ievērojot Latvijas Nacionālās sporta padomes 2018.gada 10.septembra sēdē nolemto (prot. Nr.4 4.§.), IZM atbalsta ar MK rīkojuma 2.punktu LPK ar Centra projekta uzsākšanu saistīto izdevumu segšanai piešķirto, bet 2017.gadā neizlieto valsts budžeta līdzekļu 31 570,37 *euro* apmērā novirzīšanu LPK ar Centra projekta īstenošanu saistīto izdevumu segšanai 2018.gadā. Vienlaikus jāņem vērā, ka atbilstoši Eiropas Kontu sistēmas metodoloģijai, ja Ministru kabinets lemj par izdevumu īstenošanu, ko veic ārpus vispārējās valdības sektora klasificēta institucionālā vienība (dotā gadījumā – biedrība (LPK)), tad šos iedevumus ir jāattiecina uz vispārējās valdības kontiem. Tādējādi, vispārējās valdības sektora izdevumi 31 570,37 *euro* apmērā būtu jāuzskaita 2018.gadā, vienlaicīgi samazinot par attiecīgo summu 2017.gada izdevumus. Lai novērstu minēto risku, ir jāparedz, ka LPK ietaupītie līdzekļi 31 570,37 *euro* apmērā tiks izlietoti atbilstoši mērķim, kas tika noteikts 2017.gada 17.oktobrī, kad ar MK rīkojumu tika pārdalīts finansējums Centra izveidei. IZM ir sagatavojusi attiecīgu Ministru kabineta sēdes protokollēmuma projektu.

Izglītības un zinātnes ministrs Kārlis Šadurskis

Severs 67047935

edgars.severs@izm.gov.lv

1. [*https://likumi.lv/doc.php?id=294373*](https://likumi.lv/doc.php?id=294373) [↑](#footnote-ref-1)
2. [*http://tap.mk.gov.lv/doc/2017\_10/LMIzino\_10102017\_Paracentrs.2264.docx*](http://tap.mk.gov.lv/doc/2017_10/LMIzino_10102017_Paracentrs.2264.docx) [↑](#footnote-ref-2)
3. [*https://likumi.lv/doc.php?id=294313*](https://likumi.lv/doc.php?id=294313) [↑](#footnote-ref-3)
4. [*https://likumi.lv/doc.php?id=294591*](https://likumi.lv/doc.php?id=294591) [↑](#footnote-ref-4)